Burjassot s’ha vestit de rosa contra càncer de mama
2025-07-24

Des de primera hora del matí, els veïns i les veïnes de Burjassot han mostrat la seua solidaritat per la lluita contra el càncer de mama. Són nombroses les persones que s’han acostat a la taula petitoria situada en la porta de l’Ajuntament de Burjassot per a donar el seu suport i col·laborar en tot allò que siga possible aportant les seues donacions a les voluntàries de la Junta Local contra el Càncer del municipi, presents en tot moment en la taula.

L’alcalde de Burjassot, Rafa García, al costat del primer tinent d’alcalde i regidor de Governació, Emili Altur, les regidores de Serveis Socials i Sanitat, Olga Camps i Mari Carmen Hortelano, respectivament, i els regidors de Policia i Seguretat Ciutadana, Manuel Pérez Menero, Promoció Econòmica, Roc Senent i Serveis Municipals, Manuel Lozano, també han fet el seu donatiu per a la lluita contra aquesta malaltia.

Des de la Junta Local contra el Càncer de Burjassot conviden a tot el municipi a col·laborar en les diferents activitats que desenvolupen al llarg de l’any per a la lluita contra aquesta malaltia i animen a participar en la I Marxa i Carrera contra el càncer que tindrà lloc el pròxim 4 de desembre; esdeveniments per als quals ja es poden adquirir els dorsals.